**משרד הנציבות העליונה לזכויות האדם של האו"ם מפרסם דו"ח על פעילויות עסקיות הקשורות להתנחלויות בשטח הפלסטיני הכבוש**

ג'נבה (12 בפברואר2020 ) - משרד זכויות האדם של האו"ם פרסם ביום רביעי דו"ח על תאגידים עסקיים המעורבים בפעילויות מסוימות הנוגעות להתנחלויות בשטח הפלסטיני הכבוש, בתגובה לבקשה ספציפית של מועצת זכויות האדם של האו"ם, שנכללה בהחלטה ממרץ 2016, שהורתה למשרד לייצר מאגר מידע של תאגידים עסקיים המעורבים בפעילויות מסוג זה.\*

בדו"ח ביניים (A/HRC/37/39) שהוצג למועצה לזכויות האדם במרץ 2018 על ידי הנציב העליון דאז, זאיד ראאד אל-חוסיין, ציין המשרד לזכויות האדם של האו"ם כי בדק מידע שהיה זמין לציבור, או שהתקבל ממגוון מקורות, אודות רשימה ראשונית של 307 חברות. לאחר מחקר נוסף, המספר הכולל של חברות שנבדקו עלה ל 321. מתוכן 206 חברות נכללו ברשימה להערכה נוספת.

הדו"ח שפורסם היום, מציג מסקנות שהתקבלו בעקבות התקשרות נוספת עם התאגידים העסקיים, וכן סקירה והערכה יסודית של כל המידע הזמין. הדו"ח מזהה 112 תאגידים עסקיים שלמשרד זכויות האדם של האו"ם - על בסיס המידע שאסף - יש יסודות סבירים להאמין כי היו מעורבים באחת או יותר מהפעולות הספציפיות שאוזכרו בהחלטת ​​מועצת זכויות האדם 31/36.

מתוך 112 התאגידים העסקיים המזוהים בדו"ח, 94 רשומים בישראל ו- 18 בשש מדינות אחרות. במהלך התהליך הנרחב והמורכב של הכנת מאגר המידע, המשרד התייעץ עם קבוצת העבודה של האו"ם בנושא של עסקים וזכויות אדם, וניהל דיונים נרחבים עם מדינות רבות, ארגוני חברה אזרחית, מכוני חשיבה, אקדמאיים ואחרים. כמו כן, למשרד היו אינטרקציות נרחבות עם החברות עצמן.

הדו"ח מבהיר כי ההתייחסות לתאגידים עסקיים אלה אינו, ואינו מתיימר להוות הליך שיפוטי או מעין שיפוטי מכל סוג שהוא. בעוד שההתנחלויות עצמן נחשבות לבלתי חוקיות על פי המשפט הבינלאומי\*\*, דו"ח זה אינו מתיימר לקבוע את אופיין המשפטי של הפעילויות המדוברות או של התאגידים העסקיים המעורבים בפעולות אלה. כל צעד נוסף שיינקט להמשך מנדט זה, כפוף להחלטות המדינות החברות במועצת זכויות האדם, שתשקול את הדו"ח במהלך המושב הבא של המועצה, שיחל ב-24 לבפברואר.

"אני מודעת לכך שהנושא הזה היה, וימשיך להיות מושא למחלוקת," אמרה מישל בצ'לת, הנציבה העליונה הנוכחית לזכויות אדם. "עם זאת, לאחר הליך סקירה נרחב ומוקפד, אנו סבורים כי דו"ח מבוסס-עובדות זה משקף את העבודה הרצינית שניתנה למנדט חסר תקדים ומורכב, וכי הדו"ח מספק מענה ראוי לבקשת מועצת זכויות האדם הכלולה בהחלטה 31/36," אמרה בצ'לת.

סוף

\* [החלטת מועצת זכויות האדם 31/36](https://documents-dds-ny.un.org/doc/UNDOC/GEN/G16/082/57/PDF/G1608257.pdf?OpenElement), שאומצה ב- 24 במרץ 2016, ביקשה ממשרד הנציבות העליונה לזכויות האדם של האו"ם להגיש דו"ח מעדכן לדו"ח שפורסם ב- 2013 על ידי הוועדה הבינלאומית לבירור העובדות בנוגע להתנחלויות הישראליות בשטח הפלסטיני הכבוש והשפעתן על זכויות אזרחיות, פוליטיות, כלכליות, חברתיות ותרבותיות של העם הפלסטיני ברחבי השטח הכבוש, כולל מזרח ירושלים (A/HRC/22/63). ההחלטה הגדירה את הפרמטרים של הדו"ח הנוכחי בהתייחסותה לעשר פעילויות ספציפיות המפורטות בסעיף 96 [לדו"ח הוועדה הבינלאומית](https://www.ohchr.org/Documents/HRBodies/HRCouncil/RegularSession/Session22/A-HRC-22-63_en.pdf). החלטת מועצת זכויות האדם 31/36 התקבלה ברוב של 32 מדינות, אף מדינה לא הצביעה נגד, ו- 15 מדינות נמנעו.

\*\* החלטת מועצת זכויות האדם 31/36 חוזרת ומזכירה דו"חות של מזכ"ל האו"ם, החלטות העצרת הכללית ומועצת הביטחון של האו"ם, חוות דעת מייעצת של בית הדין הבינלאומי וחוות דעתם של מספר גופי זכויות אדם המאשרים מחדש את אי החוקיות של ההתנחלויות הישראליות בשטח הפלסטיני הכבוש, כולל מזרח ירושלים.